gauge
Gauge er et mål for strikkede varers finhed. Enheden udtrykker strikkemaskiners finhedsindstilling målt i antallet af nåle per engelsk tomme (2,54 cm).
En industrielt fremstillet strikvares gauge, dvs. antallet af masker på 2,54 cm, har betydning for varens tykkelse eller kvalitet. Jo flere striknåle, jo tyndere tråd og dermed også tyndere strikvare. Industrien anvender en finhedsnummerering, hvor E40 (40 nåle per 2,54 cm) er en kvalitet til nylonstrømper, E28 (28 nåle per 2,54 cm) bruges til T-shirts og E8 (8 nåle per 2,54 cm) er til en trøje i mellemkvalitet.
Ordet gauge bruges også om det, der i almindelighed kaldes strikkefastheden på dansk. I håndstrik måles gauge eller strikkefasthed, i hvor mange masker der er per cm eller per 10 cm.